Meisie in aanhouding wat glo kêrel se ouma met mes steek | Netwerk24
Deur André Damons 14 Junie 2019 17:41
'n Tienermeisie van Bultfontein in die Vrystaat bly vir eers in aanhouding nadat haar verhoor Vrydag in die hof uitgestel is.
Maletsatsi Moreen Santawana (18), wat op aanklagte van aanranding met die doel om ernstig te beseer en huisroof in die hof verskyn het, se saak is tot 21 Junie uitgestel vir 'n borgtogaansoek.
Sy het glo haar kêrel se ouma met 'n mes aangeval en beroof.
Kapt. Stephen Thakeng, polisiewoordvoerder, sê Maletsatsi het verlede Vrydag omstreeks 22:30 na haar kêrel se huis in die Phahameng-woonbuurt in Bultfontein gegaan om hom te soek.
Sy het aan die deur geklop en die man se 64-jarige ouma het oopgemaak en gesê hy is nie by die huis nie.
Die meisie het egter volgehou dat haar kêrel tuis is en het by 'n venster ingeklim om toegang tot die huis te verkry.
Volgens Thakeng het die meisie nie haar kêrel in die huis gekry nie waarna sy na die ouma se kamer gegaan het. Sy het 'n tafelmes gevat en die vrou na bewering twee keer in die kop, wang en linkerskouer gesteek tot die mes gebreek het.
Die vrou het probeer om iemand te bel, maar die meisie het haar selfoon en haar beursie met R400 in gegryp en het weer deur die venster gevlug.
Die meisie is dieselfde aand by haar huis in hegtenis geneem. Daar was steeds bloedspatsels aan haar klere en die slagoffer se selfoon en beursie is ook teruggevind.